Адзін з заснавальнікаў гурта PANaNieba, які былі запісалі ледзьве не ў галоўную надзею беларускага рэпу, выправіўся ў адзіночнае плаваньне. Уласна, сваю дзеяздольнасьць у якасьці сольнага выканаўцы SP Kava засьведчыў пару гадоў таму, калі запісаў некалькі твораў па матывах гітоў Neuro Dubel i Akute. Але тое былі хутчэй забаўкі, зробленыя на хуткую руку. У сваім першым міні-альбоме “Што табе сьніцца” рэпер зь Вілейкі прапануе цалкам аўтарскі матэрыял. Тут усяго чатыры трэкі, якія пеставаліся два гады. Прычым большасьць зь іх запісаная пры ўдзеле флейты і дуды Вячкі Красуліна (“Кашлаты Вох”) ды гітары Тараса Апарыка (“Планета всех”). Жывыя інструмэнты проста чароўна спалучыліся з электронным бітам.